钦定古今图书集成/方舆汇编/职方典/第1162卷 > 《郧中久旱得雨》裴应章
## 钦定古今图书集成/方舆汇编/职方典/第1162卷 > 《郧中久旱得雨》裴应章

楚国连年惟大祲，蝗螟旱魃兼潦霪。闾阎萧疏迹如
扫，灶头无烟覆釜鬵。老病饥饿不能出，士女仳𠌯宁
顾恤。公庾红腐得数升，一饱复枵如昨日。树皮草根
采无遗，聊资糊口当粥糜。正喜今春饶霡霂，来牟栖
亩得熟炊。如何天不吊于楚，六月蕴隆薰酷暑。迅飙
赫炎互嗥蒸，铄石流金焦稷黍。黑蜧隐迹潜深渊，商
羊不见舞蹁蹁，云汉昭回彗星烂。皇皇万姓哀旻天，
旻天愿见甘霖早。土龙泥人朝夕祷，祷之三旬无滴
涓。朝来惟见日杲杲，蓐收乍入金素秋。肤寸触石云
油油，丰隆列缺迎箕伯。灵澍滂沛遍西畴，千亩枯苗
勃然起。须臾望满三农喜，西成可卜千斯仓，黄童白
叟看宁止，试问天公意何如，昨旱今日胡沾濡。化机
出入孰主宰，亭毒虔刘心有无。嗟予抚绥惭德薄，精
意不能格冥漠。阴阳变化安可期，自是皇穹悯民瘼。